ประกาศกระทรวงการคลัง
ประกาศกระทรวงการคลัง
เรื่อง
การกู้เงินเพื่อให้กู้ต่อ ในปีงบประมาณ พ.ศ. ๒๕๕๘
ครั้งที่ ๑[๑]
 

เพื่อให้เป็นไปตามความในมาตรา ๑๖
แห่งพระราชบัญญัติการบริหารหนี้สาธารณะ พ.ศ. ๒๕๔๘ กระทรวงการคลัง
ขอประกาศให้ทราบทั่วกันว่า

กระทรวงการคลังโดยความเห็นชอบของคณะรักษาความสงบแห่งชาติ
ตามมติที่ประชุมเมื่อวันที่ ๒ กันยายน ๒๕๕๗ และอาศัยอำนาจตามความในมาตรา ๗
ประกอบมาตรา ๒๐ (๔) และมาตรา ๒๕ แห่งพระราชบัญญัติการบริหารหนี้สาธารณะ พ.ศ. ๒๕๔๘
ซึ่งแก้ไขเพิ่มเติมโดยพระราชบัญญัติการบริหารหนี้สาธารณะ (ฉบับที่ ๒) พ.ศ. ๒๕๕๑
ได้ดำเนินการกู้เงิน โดยมีรายละเอียดและเงื่อนไข ดังต่อไปนี้

๑. ผู้ให้กู้ :
ธนาคารกรุงไทย จำกัด (มหาชน)

๒. วัตถุประสงค์ในการกู้
: เพื่อให้กู้ต่อแก่การรถไฟฟ้าขนส่งมวลชนแห่งประเทศไทย
สำหรับโครงการรถไฟฟ้าสายสีน้ำเงิน ช่วงหัวลำโพง - บางแค และช่วงบางซื่อ - ท่าพระ
และโครงการรถไฟฟ้าสายสีเขียวช่วงแบริ่ง - สมุทรปราการ
และเพื่อให้กู้ต่อแก่การรถไฟแห่งประเทศไทย
สำหรับโครงการปรับปรุงทางรถไฟที่ไม่ปลอดภัย

๓. รายละเอียดเงื่อนไข
:
๓.๑ ระยะเวลากู้เงิน ๒ ปี นับตั้งแต่วันที่ ๑๔ พฤศจิกายน ๒๕๕๗
ครบกำหนดชำระในวันที่ ๑๔ พฤศจิกายน ๒๕๕๙
๓.๒ วงเงินกู้จำนวน ๒๑,๙๒๐,๐๐๐,๐๐๐ บาท
(สองหมื่นหนึ่งพันเก้าร้อยยี่สิบล้านบาทถ้วน) โดยแบ่งเป็น ๓ วงเงิน ดังนี้
วงเงินที่ ๑ จำนวน ๑๔,๕๙๐,๐๐๐,๐๐๐ บาท
(หนึ่งหมื่นสี่พันห้าร้อยเก้าสิบล้านบาทถ้วน) สำหรับโครงการรถไฟฟ้าสายสีน้ำเงิน
ช่วงหัวลำโพง - บางแค และช่วงบางซื่อ - ท่าพระ
วงเงินที่ ๒ จำนวน ๓,๘๔๐,๐๐๐,๐๐๐ บาท (สามพันแปดร้อยสี่สิบล้านบาทถ้วน) สำหรับโครงการรถไฟฟ้าสายสีเขียว
ช่วงแบริ่ง - สมุทรปราการ
วงเงินที่ ๓ จำนวน ๓,๔๙๐,๐๐๐,๐๐๐ บาท (สามพันสี่ร้อยเก้าสิบล้านบาทถ้วน) สำหรับโครงการปรับปรุงทางรถไฟที่ไม่ปลอดภัย
๓.๓ กระทรวงการคลังจะทยอยเบิกเงินกู้ นับตั้งแต่วันที่ ๑๔ พฤศจิกายน
๒๕๕๗ จนถึงวันที่ ๑๔ พฤศจิกายน ๒๕๕๘ โดยจะแจ้งผู้ให้กู้ทราบล่วงหน้าไม่น้อยกว่า ๒
วันทำการ
๓.๔ อัตราดอกเบี้ย
วงเงินที่ ๑ เท่ากับอัตราดอกเบี้ยคงที่ ร้อยละ ๒.๙๕ ต่อปี
วงเงินที่ ๒ เท่ากับอัตราดอกเบี้ยคงที่ ร้อยละ ๒.๙๐ ต่อปี
วงเงินที่ ๓ เท่ากับอัตราดอกเบี้ยคงที่ ร้อยละ ๒.๘๕ ต่อปี
๓.๕ การชำระดอกเบี้ย
กระทรวงการคลังจะชำระดอกเบี้ยเงินกู้ให้ผู้ให้กู้ทุกงวด ๖ เดือน
ในวันที่ ๑๔ พฤษภาคม และ ๑๔ พฤศจิกายน ของทุกปี โดยจะชำระดอกเบี้ยงวดแรก ในวันที่
๑๔ พฤษภาคม ๒๕๕๘ และชำระดอกเบี้ยงวดสุดท้าย ในวันที่ ๑๔ พฤศจิกายน ๒๕๕๙
พร้อมต้นเงินกู้ ณ วันสิ้นสุดสัญญาเงินกู้
๓.๖ การชำระต้นเงินกู้
กระทรวงการคลังจะชำระคืนต้นเงินกู้ทั้งจำนวน ณ
วันสิ้นสุดสัญญากู้เงิน คือวันที่ ๑๔ พฤศจิกายน ๒๕๕๙
๓.๗ การชำระหนี้ก่อนกำหนด
กระทรวงการคลังสามารถชำระหนี้คืนไม่ว่าทั้งหมดหรือบางส่วนก่อนครบกำหนดระยะเวลาชำระหนี้ได้
โดยกระทรวงการคลังจะแจ้งให้ผู้ให้กู้ทราบล่วงหน้าไม่น้อยกว่า ๒ วันทำการ
๓.๘
หากวันครบกำหนดชำระต้นเงินกู้และดอกเบี้ยคราวใดตรงกับวันหยุดราชการหรือวันหยุดตามประกาศธนาคารแห่งประเทศไทย
กระทรวงการคลังจะชำระหนี้ในวันเปิดทำการถัดไปโดยไม่นับวันหยุดราชการหรือวันหยุดตามประกาศธนาคารแห่งประเทศไทยดังกล่าว
เข้ารวมเพื่อคำนวณดอกเบี้ยในงวดที่ถึงกำหนดชำระ
ยกเว้นการชำระหนี้งวดสุดท้ายให้คำนวณดอกเบี้ยจนถึงก่อนวันชำระหนี้ ทั้งนี้ ในการคำนวณดอกเบี้ย
ให้ถือว่าหนึ่งปีมี ๓๖๕ วัน
๓.๙ ไม่มีค่าธรรมเนียมและค่าใช้จ่ายใด ๆ


ประกาศ
ณ วันที่ ๑๑ พฤศจิกายน พ.ศ. ๒๕๕๗
พงษ์ภาณุ
เศวตรุนทร์
รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน
ปฏิบัติราชการแทน
รัฐมนตรีว่าการกระทรวงการคลัง






ปริยานุช/ผู้จัดทำ
๒๘ พฤศจิกายน
๒๕๕๗

ภีราพร/ผู้ตรวจ
๙ ธันวาคม ๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๒๔๑ ง/หน้า ๑๐/๒๖ พฤศจิกายน ๒๕๕๗